Stilfontein-skietery: ‘Ons lewe het onherroeplik verander’Francois van Heerden. Foto: Verskaf. “Op Sondag 10 Junie het ons lewe onherroeplik verander.” Só sê die familie van Stilfontein in Noordwes in ŉ verklaring ná ŉ pa en seun van dié gesin Sondag in ŉ skietvoorval omgekom het. Die gemeenskap van Stilfontein in Noordwes is geruk ná die voorval waarin ’n geliefde dominee (63) op die dorp glo sy 31-jarige seun en daarna homself doodgeskiet het. Kol. Adele Myburgh, woordvoerder van die polisie, het Maandagoggend aan Maroela Media bevestig dat die polisie Sondag omstreeks 14:45 na die toneel by ’n huis op die dorp uitgeroep is. “Die polisie vermoed in dié stadium dat die pa die seun doodgeskiet het en toe die vuurwapen op homself gerig het.” Die polisie wou nie onmiddellik die oorledenes se name bekendmaak nie, maar Maroela Media verneem vanaf Nicolize van de Walt, die amptelike familiewoordvoerder, dat die oorledenes ds. Francois van Heerden en sy seun, Rupert, is. Van der Walt sê die voorval het in die pastorie plaasgevind. “Mev. Herzola van Heerden, die predikantsvrou, was ten tyde van die voorval elders in die huis en het die skote gehoor toe dit omstreeks 14:30 gevuur is. Sy het onmiddellik opgetree en die nooddienste en polisie met die hulp van bure ontbied,” het van der Walt gesê. Pa en seun is op die toneel dood verklaar. “Die polisie se forensiese eenheid was op die toneel en die uitslae van ballistiese toetse sal verdere lig op die voorval werp. Die familie versoek dat die publiek hulle weerhou van afleidings en bespiegelinge te midde van hierdie hartseer tyd en eerder konsentreer op die mooi nalatenskap van ds. Van Heerden.” Francois en Herzola. Foto: Verskaf. Herzola en Francois was vanjaar 41 jaar getroud. “Ds. Francois was die afgelope tyd siek, maar die prognose was positief en daar is geen rede om tans te glo dat dit enigsins tot die voorval bygedra het nie. Die familie probeer nog tot verhaal kom, maar getuig van ds. Francois se verhouding met die Here en sê dat hy ŉ onbaatsugtige mens was wat God en ander altyd eerste geplaas het.” Van der Walt het gesê Rupert was die egpaar se oudste seun en het in Johannesburg gewerk en naweke by sy ouerhuis deurgebring. Rupert word oorleef deur sy seun, Rijn (20 maande), en vriendin van die afgelope ses jaar. “Rupert was gek na die natuur, tuinmaak en aksiesport; hy was joviaal, gek na mense en het ŉ baie klein hartjie gehad. Die familie beskryf Rijn as sy oupa se oogappel. Naas Rijn was ds. Francois se grootste vreugde om muurbal te speel en tyd met sy gesin deur te bring. Dr. Andries Kritizinger wat 44 jaar lank vriende was met Francois, beskryf hom as ŉ man uit een stuk, ŉ man met ŉ integriteit. ŉ Reus…” Die familie het hul dank betuig met elkeen wat vir hulle bid en vir die huldeblyke wat van reg oor die wêreld instroom. Francois, Rupert en Rijn. Foto: Verskaf. Francois word oorleef deur sy vrou, Herzola, en seun Carl (Rupert se jonger broer) wat werksaam is in Kaapstad, asook sy kleinseun, Rijn. Die begrafnisdiens van pa en seun sal Saterdag om 11:00 vanuit die NG Kerk-Sentraal in Gonubiestraat, Stilfontein, plaasvind. Die ter aarde bestelling sal daarna plaasvind. ’n Saak van moord word ondersoek en ’n geregtelike doodsondersoek is begin.